சிறப்பு சேவைகள் மற்றும் கட்டுரைகள்
தொலைதூர மற்றும் தொடர்புக்கு அப்பாலுள்ள மக்களை சென்றடையும் நடமாடும் நியாயவிலைக் கடைகள்
நாட்டின் உணவு பாதுகாப்பு என்பது விவசாயிகளின் கைகளில் உள்ளது. விவசாயிகளின் வருமானம் மற்றும் கொள்முதலை இரட்டிப்பாக்க, மத்திய அரசு பல்வேறு திட்டங்களை செயல்படுத்தி வருகிறது. கொரோனாவால் ஏற்பட்டுள்ள முழு ஊரடங்கின் போது பொதுமக்களுக்கு உணவுகளைக் கொண்டு சேர்ப்பதில் பொது விநியோகத் திட்டமும், ரேஷன் கடைகளும் பெரும்பங்கு வகித்து வருகின்றன. மக்கள் நலனை கருத்தில் கொண்டு மத்திய மற்றும் மாநில அரசுகள் நவம்பர் மாதம் வரை அனைத்து குடும்ப அட்டைதாரர்களுக்கும் இலவச உணவு வழங்கப்படும் என்று அறிவித்துள்ளன. புலம் பெயர்ந்த தொழிலாளர்கள் தாங்கள் வசிக்கும் பகுதியின் அருகிலுள்ள நியாயவிலைக் கடைகளில் பொருட்களை வாங்க ஏதுவாக ஒரே நாடு ஒரே ரேஷன் அட்டை திட்டத்தை மத்திய அரசு ஏற்படுத்தியுள்ளது. பொதுமக்களின் நலனை கருத்தில் கொண்டு உணவு தானியங்கள் மட்டுமல்லாமல் செறிவூட்டப்பட்ட அரிசியும் வழங்கப்படுகிறது. மேலும் நடமாடும் நியாய விலைக்கடைகள், தற்போதைய சூழலில் பொதுமக்களுக்கு பெரும் உதவியாக உள்ளன.
தமிழ்நாட்டில் 3501 நடமாடும் நியாயவிலைக் கடைகள் மாநிலம் முழுவதும் திறக்கப்படும் என முதலமைச்சர் அறிவித்திருந்தார். 9 கோடியே 66 லட்சம் ரூபாய் செலவில் மலைவாழ் மற்றும் தொலைதூரத்தில் வாழும் மக்களின் நலனை கருத்தில் கொண்டு இந்த திட்டம் செயல்படுத்தப்பட்டு வருகிறது. இத்திட்டத்தின் மூலம் 38 மாவட்டங்களில் உள்ள சுமார் 5 லட்சத்து 37 ஆயிரம் குடும்ப அட்டைதாரர்கள் பயனடைவார்கள். திருச்சி, திருப்பூர், நீலகிரி, கோயம்புத்தூரில் உள்ள 277 கிராமங்களிலும், சென்னையில் 54 தெருக்களிலுமாக மொத்தம் 27 ஆயிரத்து 420 குடும்ப அட்டைதாரர்கள் பயனடையும் வகையில் 2014-ம் ஆண்டு, 48 நடமாடும் நியாயவிலைக் கடைகளின் உதவியுடன் இந்தத் திட்டம் தொடங்கப்பட்டது.
திருச்சியில் ஒரு நடமாடும் நியாயவிலைக் கடையை மாநில அமைச்சர்கள் திரு வெல்லமண்டி நடராஜன் மற்றும் திருமதி வளர்மதி கடந்த வியாழனன்று திறந்து வைத்தனர். இதன் மூலம் 120க்கும் மேற்பட்ட குடும்ப அட்டைதாரர்கள் பயனடைவார்கள். மாதம் ஒருமுறை இந்த நடமாடும் நியாய விலை கடையில் அத்தியாவசிய பொருட்கள் விற்பனை செய்யப்படும். வாசன் வேலியில் வசிக்கும் குடும்ப அட்டைதாரர்களுக்கு ஒவ்வொரு மாதமும் மூன்றாம் வியாழக்கிழமை அத்தியாவசிய பொருட்கள் விற்பனை செய்யப்படும். இந்த அசாத்திய சூழ்நிலையில் பொதுமக்களிடையே இத்திட்டத்திற்கு ஏற்பட்டுள்ள வரவேற்பை அடுத்து இந்த திட்டம் மேலும் விரிவடையவுள்ளது.
இந்த மாதம் ஒன்றாம் தேதி சென்னை, திருச்சி, காஞ்சிபுரம், செங்கல்பட்டு உள்ளிட்ட தமிழகத்தின் 32 மாவட்டங்களில் ஒரே நாடு ஒரே ரேஷன் அட்டை திட்டம் தொடங்கப்பட்டது. மேலும் தூத்துக்குடி, தஞ்சாவூர், விருதுநகர், ராமநாதபுரம், மதுரை மற்றும் திருவண்ணாமலையில் இந்த திட்டம் வரும் 16ஆம் தேதி தொடங்கப்பட உள்ளது. இத்திட்டத்தின் கீழ் ஒரு கிலோ அரிசி 3 ரூபாய்க்கும் ஒரு கிலோ கோதுமை இரண்டு ரூபாய்க்கும் விற்பனை செய்யப்படும்.
நியாய விலைக் கடைகளில் குடும்ப அட்டைதாரர்களுக்கு உயிரி அடையாள தொழில்நுட்ப வசதி ஏற்படுத்தப்பட்டு வருகிறது. திருச்சியில் குடும்ப அட்டைதாரர்களுக்கு இரும்புச் சத்துடன் கூடிய செறிவூட்டப்பட்ட அரிசி வழங்கப்படுகிறது. இதன் மூலம் பெண்கள் குழந்தைகள் பதின் பருவத்தினர் மற்றும் முதியோரின் நலன் காக்கப்படுகிறது. மத்திய அரசின் நிதி உதவியுடன் சோதனை முயற்சியாக நியாயவிலைக் கடைகளில் மூன்றாண்டுகளுக்கு வலுவூட்டப்பட்ட அரிசி வழங்கும் திட்டம் திருச்சியில் கடந்த ஒன்றாம் தேதி தொடங்கப்பட்டது.
அத்தியாவசியப் பொருட்களை பொதுமக்களுக்கு தடையின்றி வழங்க நியாயவிலை கடைகள் ஏதுவாக உள்ளன. மேலும் மலைவாழ் மற்றும் தொடர்புக்கு அப்பால் வசிக்கும் மக்கள் பயன்பெறும் வகையில் நடமாடும் நியாயவிலைக் கடைகள் அமைந்துள்ளன.